JWD พุ่งแรง 7% รับร่วมทุน “Cold Chain Logistics” โบรกฯชี้รายได้โต ชูเป้า 21 บ.  
JWD พุ่งแรง 7% โบรกฯแนะ “ซื้อ” ชูเป้า 21 บ. มองการตั้งบริษัทร่วมทุน “Cold Chain Logistics” กับไปรษณีย์ไทย, FLASH จะช่วยต่อยอดธุรกิจ-ขยายฐานลูกค้าหนุนรายได้โต
24 ส.ค. 2564

ผู้สื่อข่าวรายงานว่าวันนี้ (24 ส.ค. 2564) ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ณ เวลา 12.09 น. อยู่ที่ระดับ 16.80 บาท เพิ่มขึ้น 1.20 บาท หรือ 7.01% โดยทำจุดสูงสุดที่ 17.00 บาท และทำจุดต่ำสุดที่ 15.90 บาท ด้วยมูลค่าการซื้อขาย 303.53 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (24 ส.ค.2564) โดยมีมุมมองเป็นบวกต่อการร่วมทุนของ JWD x ไปรษณีย์ไทย x FLASH ที่จะตั้งบริษัทร่วมทุน Cold Chain Logistics ซึ่งจะเป็นการช่วยต่อยอดธุรกิจให้บริการขนส่งระบบควบคุมอุณหภูมิ, บริการ Cold Chain Express รวมถึงจะช่วยขยายฐานลูกค้าคลังห้องเย็นของ JWD ได้มากขึ้น ซึ่งจะเห็นผลบวกจากความร่วมมือนี้จะเห็นผลอย่างมีนัยยะมากขึ้นตั้งแต่ปี 2565 เป็นต้นไป ทั้งนี้ในปี 2564 ทางฝ่ายวิจัยประเมิน JWD จะมีรายได้จากการขนส่งสินค้าควบคุมอุณหภูมิราว 150 – 200 ล้านบาท คิดเป็นประมาณ 3% – 4% ของรายได้รวม และมีรายได้จากคลังห้องเย็น 830 ล้านบาท คิดเป็น 17% ของรายได้รวม
อย่างไรก็ดีคงคำแนะนำ “ซื้อ” ราคาเป้าหมาย 21.00 บาท อิงปี 2565 core PER ที่ 38 เท่า โดยยังไม่ได้รวมดีลดังกล่าวในประมาณการจากปัจจุบัน ทางฝ่ายวิจัยประเมินกำไรปกติปี 2564 ที่ 429 ล้านบาท เพิ่มขึ้น 45% จากงวดเดียวกันของปีก่อน และในปี 2565 ที่ 565 ล้านบาท เพิ่มขึ้น 32% จากงวดเดียวกันของปีก่อน ซึ่งทางฝ่ายวิจัยขอรอความชัดเจนเกี่ยวกับดีลดังกล่าวมากขึ้นหลังงานแถลงข่าวในวันนี้
 
 